标题：南唐书
书籍介绍
马令《南唐书》三十卷，撰成於北宋徽宗崇宁四年（1105）。该书仿效《三国志‧蜀书》之例，置先主（李昪）书﹑嗣主  《南唐书》（李璟）书及后主（李煜）书，共五卷。人物列传十七类二十二卷。灭国传两卷，略载南唐所灭之楚、闽二国及殷（王延政）政权事。谱一卷，其中建国谱叙地理，记南唐三十五州得失的情况，所记仅有军、州而无县；世裔谱考溯李之祖源。该书仿效欧阳修的《新五代史》笔法，卷首文末多有序、论，以“呜呼”发端，各予褒贬。明嘉靖二十年（1541）姚咨抄本和嘉靖二十九年顾汝达刻本为现存最早的本子。陆游《南唐书》十八卷，内本纪三卷；人物列传十四卷；浮屠、契丹、高丽列传总一卷，分述南唐佛教盛行始末以及南唐与契丹、高丽往来诸事。该书叙述简赅有法，极为后人推崇，刊印、校注者甚多。元天历初，戚光为之音释(一卷)﹐程塾等校刊﹐赵世炎作序。清道光二年(1822)有绿签山房刻本﹐附嘉庆时汤运泰《南唐书注》十八卷﹑《唐年世总释》一卷和《州军总音释》一卷。1915年有刘氏嘉业堂刻本，附康熙时周在浚《南唐书注》十八卷及刘承干《南唐书补注》十八卷。现存最早本为明嘉靖四十三年钱谷抄本。马令﹑陆游两书﹐互有短长。马令是宜兴人，其祖马元康世家金陵（今江苏南京），谙熟南唐旧事，曾广泛收集旧史遗文、遗老传说见闻及诗话小说等材料而未及撰著。马令缵先志而著《南唐书》，史料来源丰富，叙述较为详备。陆游是宋著名诗人，字务观﹐号放翁，越州山阴（今浙江绍兴）人，曾参加国史、实录的编撰，官至宝章阁待制。他认为马令之书未尽善，乃采择诸书，删繁补遗，重加编撰。其卷数、人物虽不及马令书之多，但史料多经考证，叙次简洁，实为南唐史之佳作。此外，后人多有合刻马令﹑陆游两书者。明代李清则以陆游之书为主，补以马令之书及诸野史，并详徵博引，为之考订，撰成《南唐书合订》二十五卷本。该书乾隆中收入《四库全书》，后因李清《诸史同异录》有触犯清廷的字句而同被撤毁，其提要亦从《四库全书总目》中删除。此后，除民间有抄本流传外，还有四库传抄本，现藏故宫博物院图书馆。
附；马令《南唐书·后主书》
呜呼，春秋之时，君薨，明年正月公即位，自桓公始，宣成而下，未尝革也。昭公薨于乾侯，定公于明年夏六月戊辰即位者，其故何哉？盖非常之变，起于不可测；非常之礼，行于不得已。古之人观会通以应世，则处非常之变，用非常之礼者，皆礼经之所不得而考也，义起于情而已矣。且诸侯薨于路寝，而昭公客死于乾侯者，非常之变，起于不测也。嗣君释冕反丧，而定公即位于明年六月者，非常之礼行于不得已也。元宗殂于豫章，后主留守建康，必待丧还，既殡而后即位，其偶合于定昭之事乎。且圣人制礼，立天下之大经，为天下之大防也。情伪之变无穷，而礼之所载有常，以有常之礼，御无穷之变，则亦随其宣而已矣。故礼不尽而义有余，则礼以义起；义不足而礼有余，则义以礼达。君子遭变乱而无旷于礼者，在审其义尔。夫丧，礼之大典，礼经载之详矣，而曾子之所问者，礼经有所不及也。变礼之不测，曾子问载之详矣，而国君薨于外，世子立于内者，曾子问有所不及也，非趋时而合义，其孰能与于此哉！德虽不竞，孰非天亡，日月俱照，爝火销光，作《后主书》。
后主名煜，字重光，初名从嘉，元宗第六子也。少而聪慧，善属文，工书画。初封安定郡王。淮上兵起，为神武军都虞候、沿淮巡抚使，累迁诸卫大将军、诸道副元帅，封郑王。太子冀卒，四兄皆早亡，以次为嗣，改封吴王，拜尚书令，知政事。建隆二年，元宗南迁，立煜为太子，监国。六月，元宗殂于豫章。七月，丧还金陵，太子即位。尊母锺氏为太后，太后父名太章，故改号圣尊后。妃周氏为国后。封弟从善为韩王，南都留守；从益邓王，从谦宜春王，从度昭平郡公，从信文阳郡公。以右仆射严续为司空，依前平章事。大赦境内，文武进位有差。罢诸路屯田使，委所属令佐，与常赋俱征。（原注：初，南唐屯田，置使专掌，至此罢其使，而屯田佃民，绝公吏之挠。）八月，鄂州王崇文卒，以南郊巡检使黄延谦为武清军节度使留后。冬十月，以南都留守韩王从善为司徒，兼侍中、诸道兵马副元帅，以邓王从益为司空、南都留守。下令诸司，无职事官，四品以下至九品，日二员待制于内殿。泉州刘从效遣其子绍基来贡。三年刘从效卒，州人立次子绍镃为留后。绍基未还。统军使陈洪进执绍镃，并其族，送于金陵。推立其副张汉思，汉思老不任事，洪遂逐之，自称留后。国主即以洪进为清源军节度使，以绍基为殿直军都虞侯，绍鎡为监门卫中郎将。句容尉张秘上言为理之要，词甚激切，国主手批慰谕，召为监察御史。以神武统军朱业为宁国军节度使，以润州林仁肇为神武统军。秋七月，建州陈诲卒，礼部尚书潘承祐卒。以江州何洙为左武卫上将军，封芮国公。以宣州朱业镇江洲，以神武统军林仁肇为宁国军节度使。乾德元年夏左武卫上将军何洙卒。秋七月，以兵部尚书游简言知尚书省，迁右仆射。是岁，南平高继冲归于京师，国除。金陵台阁殿庭皆用鸱吻，自乾德后，朝廷使至，则去之，使还复用。二年春正月始用铁钱。以铁钱使、户部侍郎韩熙载为兵部侍郎、勤政殿学士。初，烈祖将殂，谓元宗曰：“德昌宫泉布亿万缗，以给军用。吾死，善修邻好，北方有事，不可失也。”及元宗即位，兵屡起，德昌泉布既竭，遂铸唐国钱，其文曰唐国通宝。又铸大唐通宝，与唐国钱通用。数年渐弊，百姓盗铸，极为轻小。保大末，兵窘财乏，锺谟改铸大钱，以一当十，文曰永通泉货，径寸七分，重十八铢，字八分书，背面肉好，皆有周郭。谟诛，遂废。至是有铁钱之议，每十钱，以铁钱六，杂铜钱四。既而不用铜钱，民间但以铁钱贸易，物价增涌，民复盗铸，颇多芒刺，不及官场圆净。虽重其法，犯者益众。至末年，铜钱一当铁钳十。礼部侍郎汤悦上言：“泉布屡变，乱之招也。且豪民富商不保其赀，则日益思乱。”累数百言，不报。夏，鄂州黄延谦卒，以宣州林仁肇代。九月，封长子仲?清源公，次子仲宣宣城公。冬十月，仲宣卒，追封岐王。十有一月，国后周氏殂。三年春葬昭惠后于懿陵。蜀孟昶俘于京师，国除。以江洲朱业为神武统军侍卫都军使，以虔州留后柴克贞为奉化军节度使。夏，以司空、平章事严续镇润州。秋九月，圣尊后锺氏殂。召南都留守邓王从益还都，以鄂州林仁肇为南都留守。南昌尹葬光穆皇后于顺陵。（原注：朝廷许元宗追复帝号，故锺氏称皇后。）四年夏五月以吉州刺史杨守忠为武清军节度使留后。冬十月，神武统军朱业卒。十有二月，润州严续卒。五年春命两省侍郎、谏议大夫、给事中、中书舍人、集贤勤政殿学士，分夕于光政殿宿直。国主引与谭论，或至夜分。开宝元年夏江王景逷卒。冬十有一月纳后周氏，昭惠之母弟也。二年春以左仆射游简言兼门下侍郎、平章事。夏，简言卒。以礼部侍郎汤悦为门下侍郎、平章事。知制诰张洎上疏曰：“悦非经纶之才，不宜处钧衡之地。”国主以悦文学旧臣，特加奖用，乃罢洎职。冬，较猎于青龙山，还憩大理寺，亲录囚徒，原贷甚众。韩熙载奏：“狱讼有司之事，囚圄之中，非车驾所至。请捐内帑钱三百万，充军资库用。”国主从之，曰：“绳愆纠缪，其熙载之谓乎。”天子诏国主谕南汉称臣，刘鋹怒，执我行人龚慎仪。三年中书侍郎刘熙载卒，赠平章事。命境内崇修佛寺，又于禁中广署僧尼精舍，多聚徒众。国主与后顶僧伽帽，衣袈裟，诵佛经，拜跪顿颡，至为瘤赘。由是建康城中僧徒迨至数千，给廪米缗帛以供之。四年春，刘鋹俘于京师，国除。夏四月，齐王景达卒。遣弟韩王从善入朝，留于京师，授泰宁军节度使。国主表求从善还国，不许。自从善不还，四时宴会皆罢。登高赋文以见意，曰：“原有鸰兮相从飞，嗟嗟季兮不来归。”常怏怏以国蹙为忧。冬，有商人上密事，请往江陵窃烧皇朝战舰，国主惧事泄，不听，商人遁去。五年春皇朝屯师汉阳，鄂州杨守忠以闻，人心大汹。乃贬损制度，下书称教，改中书门下为左右内侍府，尚书省为司会府，御史台为司宪府，翰林为文馆，枢密院为光政院。降封韩王从善为南楚国公，邓王从益为江国公，吉王从谦为鄂国公。其余官号多有改易。殿庭始去鸱吻。每遇皇朝使至，国主衣紫袍，备藩臣礼；使退，服御如初。六年春皇朝使中书舍人卢多逊来聘，国主愿受封拜，不许。洪州林仁肇卒。冬，中书舍人潘佑荐卫尉卿李平判司农寺，又荐平知司会府。群情纷纷，以为朋党。佑上书极言时政，凡七章，不止，有家国阴阴，如日将暮之时。国主恶之，乃收平下大理，自缢，妻子徙饶州。次收佑，佑自刭，母及妻子徙虔州。七年皇朝使阁门使梁迥来聘，从容谓国主曰：“今岁国家有柴燎之礼，当入助祭。”国主唯唯不答。秋，中书舍人李穆賫诏曰：“朕以仲冬有事于圜丘，思与卿同阅牺牲。”国主辞以疾。穆反命，遂决进取。九月，王师自荆湖直趋池州。池州主将戈彦弃城去，遂克池州，进军当涂。将军张温、郑彦华、杜真相继败绩。下教去开宝年号，公私牍籍，称甲戌岁。江南自周世宗后，不复用兵仅二十年，老将已死，主兵者皆新进少年，以功名自负，辄抗王师。闻兵兴，踊跃言利害者，日有十数。及遇辄败北，中外夺气，戒严城守。国主遣徐铉、周惟简奉表乞缓师，不答。王师进屯建业城南十里。时虽下池州及姑熟，余郡皆未奉命，粮道阻隔。樊若水请于采石系浮桥，以利转挽。每岁大江春夏暴涨，谓之葬花水。及王师至，水皆退小，故识者知其有天命焉。吴越围常州，军使余成礼劫刺史禹万诚以降。吴越进围京口，议者以京口要害之地，当得良将守之，乃拜亲吏刘澄镇海军节度使留后，以凌波军都虞候卢绛为援。澄已怀向背，因说绛还金陵，而自率将吏降越。袁州萍乡制置使刘茂忠破潭师于境内，拜茂忠袁州刺史。八年春阅民为师徒。升元初，均量民田，以定科赋。自二缗以上出一卒，号义师。中有别籍分居，又出一卒，号新拟生军。民有新置物产者，亦出一卒，号新拟军。又于客户内有三丁者，抽一卒，谓之围军，后改为拔山军，使物力户为帅以统之。保大中，许郡县村社竞渡，每岁端午，官给彩段，俾两两较其迟速，胜者加以银椀，谓之打标，舟子皆籍其名。至是尽蒐为卒，谓之凌波军。又率民间佣奴赘婿，谓之义勇军。又募豪民能自备缗帛兵器，招集无赖亡命，谓之自在军。又括百姓，自老弱外，能被坚执锐者，谓之排门军。并屯田白甲之类，凡十三等，皆使扞敌守把。诛神卫统军诸军都虞候皇甫继勋。秋，洪州节度使朱令赟将兵一十五万屯浔阳、湖口，与诸将议曰：“今若前进，而王师反据我后，则上江阻隔，退乏粮道，亟为虏矣。”乃以书招南郡留守刘克贞，代镇湖口，克贞以病留，令赟亦未进。国主累促之，令赟以长筏大舰，帅水陆诸军，至虎踞洲，与王师遇，舟筏俱焚，令赟死，余众皆溃。金陵受围经岁，城中米斗万钱，死者相枕藉。自润州降后，不闻外信，或云令赟已败，国主犹意其不实。冬，百姓疫死，士卒乏食。訹云：“大军决以十有一月乙未破城。”国主议遣其子清源公仲?出通降款。左右以谓坚垒如此，天象无变，岂可计日取降。是日，城果陷。宫中图籍万卷，尤多锺王墨迹。国主尝谓所幸保仪黄氏曰：“此皆累世保惜。城若不守，尔可焚之，无使散佚。”及城陷，文籍尽炀。光政使陈乔曰：“吾当大政，使国家致此，非死无以谢。”乃自缢死。诸将战没者，犹数十人。升元寺阁崇构，因山为基，高可十丈，平旦阁影半江，梁时为瓦棺阁，至南唐，民俗犹因其名。士大夫暨豪民富商之家，美女少妇，避难于其上，迨数百人。越兵举火焚之，哭声动天，一旦而烬。大将军曹彬整军成列，至其宫门。门开，国主跪拜纳降，彬答拜，为之尽礼。先是，宫中预积薪，煜誓言社稷失守，当携血属赴火。（原注：既降，无国主之号，故书名。）既见彬，彬谕以归朝俸禄有限，费用日广，当厚自赍装，一归有司之籍，即无及矣。遣煜入治装，裨将梁迥、田钦祚力争，以谓苟有不虞，咎将谁执。迥等固谏，彬曰：“彼能出降，安能死乎？”翌日治舟，彬遣健卒五百人，为津致辎重登舟，一卒负笼下道旋，彬立斩之，负担着罔敢蹉跌。煜以藏中黄金，分遗近臣办装，张佖得金二百两，诣彬自陈不受，请奏其事。彬以金输官，而不以闻。煜举族冒雨乘舟，百司官属仅十艘。煜渡中江，望石城，泣下，自赋诗云：“江南江北旧家乡，三十年来梦一场。吴苑宫闱今冷落，广陵台殿已荒凉。云笼远岫愁千片，雨打归舟泪万行。兄弟四人三百口，不堪闲坐细思量。”至汴日，登普光寺，擎拳赞念，久之，散施缗帛甚众。九年春俘至京师，封违命侯，授左千牛卫上将军。太宗皇帝登极，改封陇西公。太平兴国三年，公病。（原注：书公者，皇朝所封也。）命翰林医官视疾，中使慰谕者数四。翌日，薨。在伪位十有五年，年四十二，追封吴王，以王礼葬洛京之北邙山。江南人闻之，巷哭，设斋。王著说百篇，时人以为可继《典论》。又妙于音律，旧曲有《念家山》，王亲演为《念家山破》，其声焦杀，而其名不祥，乃败征也。（原注：复书王者，皇朝追封也。）
徐铉曰：嗣主诸子皆孝，而后主特甚，敦睦亲族，亦无不至。唯以好生富民为务，常欲群臣和于朝，不欲闻人过，章疏有纠谪稍讦者，皆寝不报。酷好古道，而国削势弱，群臣多守常充位，不克如意。叹曰：天下无周公仲尼，吾道不可行也已。刑法大宽，亦无过此。及大兵之际，上下感恩，故人无异志；威令不素著，故莫尽死力。盖亦天授大宋，非人谋所及也。
呜呼，隋文帝初辅政于周，内有五王之难，外罹尉迟逥、司马消难、王谦之乱。方是时，指鹿逐兔，未知适从，武夫悍将，谁无觊觎？萧岿承武皇享国之长，有席卷山南之势，而区区敬慎不敢连衡回策者，信其臣柳庄之言，预知隋公之必兴故也。矧乃蕞尔江南，获睹真人之作，而不为之退听，其罪当如何哉？李氏有国，肇于天福，盛于开运，削于显德，亡于开宝，岂非有幸于乱世，而不容于治世欤？以周世宗之时，削国降号，稽首称藩，其势固已蹙矣。及属皇朝，普天之下，莫不翘首太平，而犹窃土贼民，十有六年，外示柔服，内怀僭伪，岂非所谓逆命者哉？及其计穷势迫，身为亡虏，犹有故国之思，何大愚之不灵也若此！（原注：后主乐府词云：“故国梦初归，觉来双泪垂。”又云：“小园昨夜又西风，故国不堪翘首月明中。”皆思古国着也。）
陆游《南唐书·后主本纪》
陆游《南唐书·后主本纪》后主名煜，字重光，元宗第六子，初名从嘉。母曰光穆皇后锺氏。从嘉广颡丰颊骈齿，一目重瞳子。文献太子恶其有奇表，从嘉避祸，惟覃思经籍。历封安定郡王、郑王。文献太子卒，徙吴王，以尚书令知政事，居东宫。建隆二年，遂立为太子。元宗南巡，太子留金陵监国，以严续、殷崇义辅之，张洎主笺奏。六月，元宗殂，太子嗣立于金陵，更名煜。居丧哀毁，几不胜，赦境内。尊锺后曰圣尊后，以后父名太章也。立妃周氏为国后。徙信王景逷为江王，邓王从善为韩王，立弟从镒为邓王，从谦为宜春王，从信为文阳郡公，从度为昭平郡公。从度，景迁子也。令诸司四品至九品无职事者，日二员待制于内殿。以右仆射严续为司空平章事，余进位有差。遣中书侍郎冯延鲁于京师，奉表陈袭位。太祖赐诏答之，自是始降诏。秋九月，太祖遣鞍辔库使梁义来吊祭。冬十月，太祖遣枢密承旨王文来贺袭位。初，元宗虽臣于周，惟去帝号，他犹用王者礼。至是，国主始易紫袍，见使者作，退如初服。十二月，置龙翔军，以教水战。建隆三年春三月遣冯延鲁入贡京师。泉州节度使、中书令、晋江王刘从效卒，子绍镃自称留后。夏四月，泉州将陈洪进执绍镃，推金陵副使张汉思为留后。六月，遣客省使翟如璧入贡京师，太祖放降卒千人南还。冬十一月，遣水部郎中顾彝入贡京师。乾德元年春正月太祖遣使来赐羊马橐駞。三月，太祖出师平荆湖，国主遣使犒军。夏四月，泉州副使陈洪进废张汉思，自称权知军府来告，国主即以洪进为节度使。秋七月，太祖诏国主，遣还。显德以来，中朝将士在江南者，及令杨州民迁江南者，还其故土。十二月，国主表乞罢诏书不名之礼，不从。乾德二年春三月行铁钱，每十钱以铁钱六，权铜钱四而行，其后铜钱遂废，民间止用铁钱。末年，铜钱一直铁钱十。比国亡，诸郡所积铜钱六十七万缗。命吏部侍郎修国史韩熙载知贡举，放进士王崇古等九人。国主命中书舍人徐铉复试舒称等五人，称等不就。国主乃自命诗赋题，以中书官莅其事，五人皆见黜。秋八月，太祖于江北置折博务，禁商旅过江。九月，立字仲寓为清源郡公、仲宣宣城郡公。十月甲辰，仲寓卒。国后周氏已寝疾，哀伤增革，遂亦卒。十一月，太祖遣作坊副使魏丕来吊祭。乾德三年夏五月司空平章事严续罢为镇海军节度使。秋九月，雨沙，圣尊后锺氏殂。冬十月，太祖遣染院使李光图来吊祭。乾德四年秋八月国主遣龚慎仪持书使南汉，约与俱事中朝。九月，慎仪至番禺，被执。乾德五年春命两省侍郎、谏议、给事中、中书舍人、集贤勤政殿学士，更直光政殿，诏对咨访，率至夜分。开宝元年春三月戊申以枢密使、右仆射殷宗义为左仆射、同平章事。境内旱，太祖赐米麦十万石。冬十一月，立国后周氏。开宝二年三月以游简言为左仆射，兼门下侍郎、同平章事。夏五月，简言卒。是岁，右仆射、同平章事殷从崇义罢为润州节度使、同平章事。开宝三年夏太白昼见，二日相触。开宝四年冬十月国主闻太祖灭南汉，屯兵于汉阳，大惧。遣太尉、中书令郑王从善朝贡，称江南国主，请罢诏书不名，从之。有商人来告，中朝造战舰千艘，在荆南，请密往焚之。国主惧，不敢从。开宝五年春正月国主下令贬损仪制，改诏为教，中书门下为左右内史府，尚书省为司会府，御史台为司宪府，翰林院为文馆，枢密院为光政院，大理寺为详刑院，客省为延宾院，官号亦从改易，以避中朝。初，金陵台殿皆设鸱吻，元宗虽臣于周，犹如故。乾德后，遇中朝使至，则去之，使还复设。至是，遂去不复用。降诸弟封王者皆为公，从善楚国，从镒江国，从遣鄂国。内史舍人张佖知礼部贡举，放进士杨遂等三人，清耀殿学士张洎言佖多遗才，国主命洎考覆遗不中第者，于是又放王伦等五人。闰月癸巳，太祖命进奉使楚国公从善为泰宁军节度使，留京师，开宝六年夏，太祖遣翰林院学士卢多逊来，国主闻太祖欲兴师，上表愿受爵命，不许。以司空殷崇义知左右内史事。冬十月，内史舍人潘佑上书切谏。佑素典（疑当作“与”）户部侍郎李平交厚，国主以为事皆由平始，先以平属吏，遣使收佑，佑自杀，平缢死狱中，皆徙其家外郡。甲戌岁秋国主上表求从善归国，不许。太祖遣阁门使梁迥来，使从客言曰：“天子今冬行柴燎之礼，国主宜往助祭。”国主不答。九月丁卯，复遣知制诰李穆为国信使，持诏来曰：“朕将以仲冬有事圜丘，思与卿同阅牺牲。”且谕以将出师，宜早入朝之意。国主辞以疾，且曰：“臣事大朝，冀全宗祀。不意如是，今有死而已。”时太祖已遣颍州团练使曹翰率师先出江陵，宣徽南院使曹彬、侍卫马军都虞候李汉琼、贺州刺史田钦祚率舟师继发。及是，又命山南东道节度使潘美、侍卫步军都虞候刘遇东、上阁门使梁迥率师，水陆并进，与国信使李穆同日行。冬十月，国主遣江国公从镒，贡帛二十万疋、白金二十万斤，又遣起居舍人潘慎修贡买宴帛万疋、钱五百万。筑城聚粮，大为守备。闰十月。王师拔池州。国主于是下令戒严，去开宝纪年称。甲戌岁辛未，王师进拔芜湖及雄远军，吴越亦大举兵犯常润。国主遣吴越王书曰：“今日无我，明日岂有君？一旦明天子易地赏功，王亦大梁一布衣耳。”吴越王表其书于朝。王师次采石矶，作浮桥成，长驱渡江，遂至金陵。每岁大江春夏暴涨，谓之黄花水。及王师至而水皆缩小，国人异之。国主以军旅委皇甫继勋，二事委陈乔、张洎，又以徐元瑀、刁衎为内殿传诏。而遽书惊奏，日夜狎至，元瑀等辄屏不以闻。王师屯城南十里，闭门守陴，国主犹不知也。初，烈祖有国，凡民产二千以上出一卒，号义军；分一者又出一卒，号生军；新置产亦出一卒，号新拟军。客户有三丁者，出一卒，号拔山军。元宗时许郡县村社竞渡，每岁重午日，官阅试之，胜者给彩帛银椀，皆籍姓名。至是，尽取为卒，号凌波军，民奴及赘婿号义勇军，募豪民以私财招聚亡赖亡命，号自在军。至是，又大蒐境内，老弱外皆募为卒，号都门军。民间又有自相率拒敌、以纸为甲农器为兵者，号白甲军。凡十三等，皆使捍御，然实皆不可用，奔溃相踵。乙亥岁春二月壬戌王师拔金陵关城。三月丁巳，吴越攻我常州，权知州事禹万诚以城降，诛神卫都指挥使皇甫继勋。彗出五车，色白，长五尺。夏六月，转见西方，犯太微，六十日灭。王师及吴越围润州，留后刘澄以城降。吴越遂会王师，围金陵。洪州节度使朱令赟帅胜兵十五万赴难，旌旗战舰甚盛，编木为栰，长百余丈，大舰容千人，令赟所乘舰尤大，拥甲士，建大将旗鼓，将断采石浮桥。至皖口，与王师遇，倾火油焚北船，适北风反焰自焚，我军大溃，令赟及战櫂都虞候王晖皆被执。外援既绝，金陵益危蹙。王师百道攻城，昼夜不休，城中米斗万钱，人病足弱，死者相枕籍。国主两遣徐铉等厚贡方物，求缓兵守祭祀，皆不报。冬十一月，白虹贯天，昼晦。乙丑，城陷，将军呙彦、马承信，及弟承俊帅壮士数百，力战而死。勤政殿学士锺蒨朝服坐于家，乱兵至，举族就死不去。光政使、右内史侍郎陈乔请死不许，自缢死。国主帅司空、知左右内史事殷崇义等肉袒降于军门。明年正月辛未，至京师。乙亥，授右千牛卫上将军，封违命侯。太宗即位，加特进，改封陇西公。太平兴国三年六月辛卯殂，年四十二。是日，七夕也，后主盖以是日生。赠太师，追封吴王，葬洛阳北邙山。 
后主天资纯孝，事元宗尽子道，居丧哀毁，杖而后起。嗣位之初，属保大军兴之后，国削势弱，帑庾空竭，专以爱民为急，蠲赋息役，以裕民力。尊事中原，不惮卑屈，境内赖以少安者十有五年。宪司章疏有绳纠过讦，皆寝不下。论决死刑，多从末减，有司固争，乃得少正，犹垂泣而后许之。常猎于青山，还如大理寺亲录系囚，多所原释。中书侍郎韩熙载奏，狱讼有司之事，囚圄非车驾所宜临幸，请罚内库钱三百万以资国用。虽不听，亦不怒也。殂问至江南，父老有巷哭者。然酷好浮屠，崇塔庙，度僧尼不可胜算。罢朝辄造佛屋，易服膜拜，以故颇废政事。又置澄心堂于内苑，引能文士，及徐元机、元榆、元枢兄弟居其间，中旨由之而出中书密院乃同散地。兵兴之际，降御札移易将帅，大臣无知者。皇甫继勋诛死之后，夜出万人，斫营招讨使但署牒遣兵，竟不知何往。盖皆澄心堂直承宣命也。长围既合，内外隔绝，城中之人惶怖无死所，后主方幸净居室听沙门德明、云真、义伦、崇节请楞严圆觉经。用鄱阳隐士周惟简为文馆诗易侍读学士，延入后苑讲易否卦，赐维简金紫。群臣皆知国忘在旦，慕，而张洎右谓北师已老，将自遁去。后主益甘其言，晏然自安，命户部员外郎伍乔于围城中放进士孙确等三十人及第。其所施为，大抵类此，故虽仁爱足以感其遗民，而卒不能保社稷云。 赐第汴阳坊，示欲召国主入朝也。国主遣户部尚书冯延鲁谢从善爵命，延鲁至京师，疾病不能朝而归。
四库提要记载
《南唐书》·三十卷（兵部侍郎纪昀家藏本）
宋马令撰。令，宜兴人。陈振孙《书录解题》载令自序，称“其祖太博元康，世家金陵，多知南唐故事，未及撰次。今缵先志而成之，实崇宁乙酉”云云，则令乃北宋末人。此本不载令自序，盖偶佚也。元赵世延所作陆游《重修南唐书序》，称马元康、胡恢等迭有所述，今复罕见，竟以为令祖元康所作。殆当时未睹其本，故传闻致误欤？其书首为《先主书》一卷，《嗣主书》三卷，《后主书》一卷，盖用《蜀志》称主之例。次《女宪传》一卷，列后妃、公主，而附录列女二人。次《宗室传》一卷，列楚王景迁等十二人，而从度、从信二人有录无书。次《义养传》一卷，列徐温及其子六人，附录二人。次为《列传》四卷，次《儒者传》二卷，次《隐者传》一卷，次《义死传》二卷。次《廉隅传》，次《苛政传》，共二卷。次《诛死传》一卷，次《党与传》二卷，次《归明传》二卷。次《方术传》一卷、《谈谐传》一卷，皆优人也，而附以迂儒彭利用。次《浮屠传》，次《妖贼传》，共一卷。次《叛臣传》一卷，次《灭国传》二卷，闽王氏、楚马氏也。次《建国谱》，次《世系谱》，共一卷。《建国谱》者，即地理志。《世系谱》者，叙李氏所自出也。每序赞之首，必以“呜呼”发端，盖欲规彷《五代史·记》，颇类效颦。於诗话小说，不能割爱，亦不免芜杂琐碎，自秽其书。又如《建国谱》之叙地理，仅有军州而无县，则省不当省。《世系谱》不过出自唐吴王恪，於《先主书》首一句可毕，而复述於《唐书》以前，尤繁不当繁，亦乖史体，均不及陆游重修之本。然椎轮之始，令亦有功。且书法亦谨严不苟，故今从《新旧唐书》之例，并收录焉。